Oʻzbekiston Respublikasi Vazirlar Mahkamasining ayrim qarorlariga oʻzgartirishlar kiritish toʻgʻrisida
(resolution, 2017-05-22)

Mamlakatimizda zamonaviy milliy estrada sanʼatini yanada rivojlantirish, estrada ijodkorlarining professional malakasi va ijro madaniyatini oshirish, yosh sanʼatkorlarning oʻz isteʼdod va mahoratini toʻla namoyon etishi uchun qulay shart-sharoit va zarur imkoniyatlar yaratish, ularni har tomonlama qoʻllab-quvvatlash, moddiy va maʼnaviy ragʻbatlantirish, mazmunan teran, badiiy yuksak asarlarni keng targʻib qilish, milliy qadriyatlarimizga toʻgʻri kelmaydigan, yoshlarning maʼnaviy saviyasiga salbiy taʼsir koʻrsatishi mumkin boʻlgan boʻsh va zaif asarlar tarqalishining oldini olish maqsadida: 1. Milliy estrada sanʼatini rivojlantirish va muvofiqlashtirish kengashi tarkibi 1-ilovaga* muvofiq maʼqullansin. 2. Oʻzbekiston Respublikasi Vazirlar Mahkamasining ayrim qarorlariga 2-ilovaga muvofiq oʻzgartirish va qoʻshimchalar kiritilsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R. Qosimov zimmasiga yuklansin. 1. Oʻzbekiston Respublikasi Vazirlar Mahkamasining “Estrada qoʻshiqchilik sanʼatini yanada rivojlantirish toʻgʻrisida”gi 2001-yil 26-iyundagi 272-son qarorida: a) 1-banddan “tarkibi (1-ilova) va” soʻzlari chiqarilsin; b) 1-ilova oʻz kuchini yoʻqotgan deb hisoblansin; v) 4-ilovaning 3.1-bandi quyidagi tahrirdagi xatboshilar bilan toʻldirilsin: “ — gramplastinkalar, audio kasetelar va lazerli disklarni yozish faoliyatini amalga oshirish huquqini beradigan litsenziyaga ega boʻlgan yuridik shaxslar tomonidan estrada jamoalari, yakkaxon ijrochilar hamda boshqa sanʼatkorlarning qoʻshigʻini yozishda “Oʻzbeknavo” estrada birlashmasi tomonidan gastrol-konsert faoliyatini amalga oshirish huquqi berilgan litsenziyaning talab qilinishini nazorat qiladi; yuridik va jismoniy shaxslar gastrol-konsert faoliyatini amalga oshirish huquqini beradigan litsenziyasiz ushbu faoliyat bilan shugʻullanayotgani aniqlangan taqdirda tegishli choralar koʻrish uchun vakolatli organlarga taklif kiritadi; Oʻzbekiston Respublikasi hududida gastrol-konsert faoliyatini muvofiqlashtiradi va konsert dasturlarini belgilangan tartibda badiiy ekspertizadan oʻtkazib, bir marotabalik gastrol-konsert guvohnomasini beradi; gastrol-konsert faoliyatini amalga oshirish huquqini beradigan litsenziyaga ega boʻlmagan estrada jamoalari, yakkaxon ijrochilar hamda boshqa sanʼatkorlarning ijrosidagi qoʻshiqlar va ularga ishlangan musiqiy kliplarni televideniye va radio kanallari orqali uzatilishining oldini olish choralarini koʻradi”. 2. Oʻzbekiston Respublikasi Vazirlar Mahkamasining “Oʻzbekiston Respublikasida va uning tashqarisida gastrol-konsert faoliyatini, shuningdek toʻy, yubiley va boshqa tantanalarda konsert xizmati koʻrsatishni, gramplastinkalar, audio va lazerli disklarni ishlab chiqish, ishlab chiqarish, yozish, koʻpaytirish va sotish faoliyatini litsenziyalash toʻgʻrisidagi nizomlarni tasdiqlash haqida”gi 2003-yil 11-noyabrdagi 498-son qarori 2-ilovasining 7-bandi “a” kichik bandi quyidagi tahrirdagi xatboshilar bilan toʻldirilsin: “estrada jamoalari, yakkaxon ijrochilar hamda boshqa sanʼatkorlarning qoʻshigʻini yozishda “Oʻzbeknavo” estrada birlashmasi tomonidan gastrol-konsert faoliyatini amalga oshirish huquqi berilgan litsenziyaning mavjudligi”.